En 30-årig mand blev tidligt søndag morgen sigtet for tre tilfælde af vold, da han i Hjørring opsøgte en tidligere kæreste, brød ind hos hende og overfaldt ekskæreste og to andre personer, der også opholdt sig i ejendommen, og tildelte dem flere knytnæveslag. - Vi bliver kaldt ud til noget husspektakel i Hjørring 7:35. Der er en mand, der har sparket døren ind til en ekskæreste og to andre personer, som han udøver regulært vold mod, siger vagtchef ved Nordjyllands Politi, Per Vagn. Ingen af de tre personer er kommet alvorligt til skade i forbindelse med overfaldet, der ikke er gerningsmandens første. Ifølge Per Vagn er den 30-årige en gammel kending hos politiet, der har haft fat i ham efter flere lignende episoder. Manden, der er fra Hirtshals, vil blive fremstillet i et grundlovsforhør søndag klokken 14.

Opsummering:
Brød døren op hos tidligere kæreste og udøvede vold mod hende og to andre.